A pénzügyi válság során a hitelekkel (és egyéb pénzügyi instrumentumokkal) kapcsolatos hitelezési veszteségek halasztott elszámolását a meglévő számviteli standardok gyenge pontjaként azonosították. Az új értékvesztési modell kidolgozása időigényes feladat volt, ez lett ugyanis az IASB-nek a G20 meglévő standarddal kapcsolatos kritikáira adott válasza, amely szerint a meglévő standard a hitelezési veszteségekre képzett céltartalékok terén túl kevés eredményt hozott, azt is megkésve. Az IASB új, a várható veszteségre vonatkozó értékvesztési modellje vélhetően a várható hitelezési veszteségek időben történő elszámolását eredményezi majd, amelynek alapjául nem csupán a múltbeli információk (ahogy a jelenlegi standardban), hanem az aktuális és a jövőre vonatkozó információk is szolgálnak.

Az IASB is azon az elven működik, amelynek értelmében az érdekelt felekkel folytatott széles körű konzultáció javítja standardjainak minőségét. A konzultáció különböző módokon történhet, az egyéni találkozókat és terepmunkát is beleértve. Néhány konzultációs eljárás kötelező, például a javasolt új standardoknak, valamely standard javasolt módosításának vagy javasolt értelmezésének az észrevételek megtétele céljából történő közzététele, amelyhez minimális észrevételezési időszakot határoznak meg.

Az IFRS 15 jóváhagyási folyamata jelenleg is zajlik. Az EFRAG jóváhagyásra vonatkozó szakvéleménye arra a következtetésre jutott, hogy a standard megfelel minden vonatkozó követelménynek, beleértve az európai közérdekre vonatkozó követelményt is. Az EFRAG főként azt állapította meg, hogy az IFRS 15 előnyei ellensúlyozzák a bevezetésével járó költségeket.

Létrehozása óta az EFRAG átlátható, szabályszerű eljárást hajtott végre, amelyet idővel tovább is fejlesztett. E szabályszerű eljárás valamennyi európai támogató számára lehetővé teszi, hogy az EFRAG-hoz megfontolás céljából benyújtsa véleményét, továbbá biztosítja az Európában létező sokféle számviteli és gazdasági modell és nézet figyelembe vételét, valamint hogy az új IFRS megfeleljen az Unió igényeinek. A szabályszerű eljárás részeként az EFRAG nyilvános konzultáció céljából állásfoglalás-tervezeteket tesz közzé, helyszíni vizsgálatokat és a hatáselemzések egyéb formáit is elvégzi, tájékoztató rendezvényeket szervez és külön felméréseket készít, az eredményeket visszajelzés formájában közzéteszi, és nyilvánosságra hozzá végső álláspontját. 2014-ben az EFRAG minden IFRS-javaslatról közzétette észrevételeit és visszajelzéseit.

A Bizottság a Számviteli Szabályozó Bizottság tagjával folytatott konzultációt követően, az IFRS 9 Pénzügyi instrumentumok című standarddal kapcsolatos, jóváhagyásra vonatkozó szakvélemény iránti kérelmében több olyan kérdést is azonosított, például a közérdekre vonatkozó kérdéseket, amelyeket az EFRAG-nak kell vizsgálnia. A Bizottság kérése különösen arra irányult, hogy vizsgálják meg e standardot az óvatosság elve szempontjából. A Bizottság a valós érték használatának, valamint annak értékelésére is felkérést adott, hogy a változtatások lehetnek-e káros hatással a pénzügyi stabilitásra. Az EFRAG már 2014-ben elkezdett dolgozni a jóváhagyásra vonatkozó szakvélemény tervezetén. 2015. május 4-én jelent meg a jóváhagyásra vonatkozó szakvélemény tervezete, amelyben az EFRAG az érdekelt felek véleményét kérte a standardnak az EU-ban érvényes technikai kritériumok alapján történő értékeléséről, valamint annak értékeléséről, hogy az IFRS 9 az európai közérdeket szolgálja-e.

A Maystadt-jelentés azt is javasolta, hogy az EFRAG-ot a jóváhagyásra vonatkozó szakvélemény elkészítésekor felkérhetnék arra is, hogy alaposabban vizsgálja az óvatosság szempontjának betartását. Ebben a tekintetben az EFRAG igazgatótanácsa megvitatta, hogy a jóváhagyási folyamat során milyen alapon készíti el az óvatosság egyértelmű értékelését. Hasonlóképpen az IASB koncepcionális keretéről szóló nyilvános konzultáció összefüggésében az igazgatótanács arról is eszmét cserélt, hogy hogyan lehetne értelmes módon újra bevezetni az óvatosság fogalmát. A előzetes következtetés az, hogy az óvatosságnak ki kell terjednie arra, hogy bizonytalan körülmények között hozott ítélet esetén körültekintően kell eljárni, valamint arra a megfontolásra, hogy bizonyos körülmények között elfogadható a nyereségek és veszteségek megjelenítésében beálló aszimmetria.

Az irányítási reform végrehajtása előtt az EFRAG értékeléseinek középpontjában az állt, hogy az IFRS megfelel-e az IAS-rendelet valamennyi technikai követelményének, azaz hogy fontos, megbízható, összehasonlítható és közérthető pénzügyi beszámolást tesz-e lehetővé, és hogy nem ellentétes-e a megbízható és valós összkép számviteli irányelvben és a korábbi negyedik és hetedik társasági jogi irányelvben foglalt elvével. Ezenkívül az EFRAG az új IFRS bejelentések költség-haszon értékelését is elkészítette a Bizottság számára, amelyet a Bizottság így felhasználhatott saját jóváhagyási döntésének alátámasztására. A Maystadt-jelentésben foglalt ajánlásokat követően az EFRAG megerősítette az arra vonatkozó értékelését, hogy az új vagy javasolt pénzügyi beszámolási követelmények elősegítik-e a közérdeket. Ide tartozik a pénzügyi stabilitással és a gazdasági növekedéssel való kölcsönhatás is.

Az EFRAG igazgatótanácsának és technikai szakértői csoportjának ülései nyilvánosak, az ülések napirendjét és összefoglalóját, valamint az EFRAG igazgatótanácsának üléseire készített háttéranyagokat közzéteszik az EFRAG honlapján. A megbeszélésekhez a standardok kialakítóinak az EFRAG keretében működő konzultatív fóruma, valamint az EFRAG szakosodott munkacsoportjai is hozzájárulnak véleményükkel. Az EFRAG felhasználói paneljétől érkező hozzájárulás szintén nélkülözhetetlen az EFRAG munkája szempontjából. Ezt a hozzájárulást a 2012-ben indított, felhasználói tájékoztató program is megerősíti, amelynek keretében lehetőség nyílik a felhasználók szélesebb körben történő meghallgatására. A szabályszerű eljárás mellett e csoportok, valamint az EFRAG igazgatótanácsának és az EFRAG technikai szakértői csoportjának mind földrajzi szempontból, mind pedig a szakmai háttér szempontjából igen változatos összetétele biztosítja, hogy az EFRAG kellően figyelembe vegye a különböző nézőpontokat.

Az EFRAG terepmunkát is végez (például felméréseket/másodelemzéseket; helyszíni vizsgálatokat; valamint munkaértekezleteket/interjúkat készít) a standardok kialakításának különböző szakaszaiban, együttműködve a nemzeti standardok kialakítóival Európában. E helyszíni vizsgálatok célja, hogy az EFRAG szabályszerű eljárásának részeként értékeljék a javasolt változtatások hatásait, valamint hogy hozzájáruljanak az előkészítés alatt álló standardok végső változatához. Az EFRAG által végzett terepmunka hozzájárul a standardok tényeken alapuló kidolgozásához.

3.3.Az irányítási reform végrehajtása a Maystadt-jelentésben foglalt ajánlást követően

2014 júliusában a Bizottság jelentést nyújtott be az Európai Parlamenthez és a Tanácshoz az EFRAG reformjának megvalósítása során elért haladásról. A Bizottság a jelentés időpontjáig elért haladásról kedvező véleményt alkotott.

A reform magában foglalta az EFRAG alapszabályának és az EFRAG belső szabályainak alapjaiban történő, egy új irányítási struktúrát megvalósító felülvizsgálatát, amely fokozza az EFRAG legitimitását és reprezentativitását. Az EFRAG módosított alapszabályát és belső szabályzatát 2014. június 16-án hagyták jóvá, és 2014. október 31-én lépett érvénybe. A június és október vége közötti időszakot arra használták, hogy kijelöljék az EFRAG igazgatótanácsának tagjait, akiket 2014. október 31-én neveztek ki. Ugyanezen a napon az EFRAG tagságát is bővítette, és érvénybe lépett az új irányítási struktúra, amely szerint az EFRAG igazgatótanácsa 2014 novemberétől havonta ülésezik. Az Igazgatótanács Elnökét az Európai Parlamenttel és a Tanáccsal folytatott egyeztetést követően a Bizottság nevezi ki. Jelenleg a hivatalos kinevezésig az igazgatótanács egyik tagja látja el az elnöki feladatokat.

Az EFRAG igazgatótanácsa minden döntését konszenzusos alapon, az EFRAG szabályszerű eljárásának eredményeit figyelembe véve hozza meg. A Bizottság, az európai felügyeleti hatóságok és az Európai Központi Bank megfigyelőként vesznek részt az igazgatótanács megbeszélésein. A Bizottság gondoskodik arról, hogy a számviteli szabályozó bizottság hozzájáruljon az EFRAG munkájához, illetve szükség esetén külön értékelést kér.

4.PIOB – A finanszírozás diverzifikálásának alakulása 2014-ben

Széles körben elfogadott, hogy a közérdekű feladatot ellátó szervezeteket úgy kell finanszírozni, hogy közben megőrizhessék függetlenségüket. Ilyen szervezet a PIOB is, amelynek feladata, hogy felügyelje a nemzetközi könyvvizsgálati standardok (ISA-k) elfogadásához vezető folyamatot és az IFAC (Könyvvizsgálók Nemzetközi Szövetsége) egyéb közérdekű tevékenységeit. A finanszírozási források megfelelő diverzifikációja nem csupán e függetlenség biztosításában segít, hanem annak megerősítésében is, hogy e szervezetek hogyan tekintenek saját függetlenségükre. A jog szerinti könyvvizsgálat területén a finanszírozás diverzifikálásának szükségességét az IFAC 2003-as, a PIOB létrehozását előirányzó reformja óta nemzetközi szinten is elismerték, és azt a Megfigyelőcsoport, azaz az IFAC irányítási reformjának megfigyeléséért felelős nemzetközi szervezet tagjai mindig is támogatták.

A PIOB-ot 2005-ös létrehozásától egészen 2010-ig – amikor a 716/2009/EK határozattal létrehozott közösségi finanszírozási program megkezdte működését – néhány természetbeli hozzájárulástól eltekintve kizárólag az IFAC finanszírozta. Az IFAC által egy adott évben rendelkezésre bocsátott finanszírozás az IFAC által garantált maximális hozzájárulásnak felel meg, amelyet az IFAC további beavatkozás nélkül bocsát a PIOB rendelkezésére. A 2010–2014 közötti időszakra vonatkozó uniós hozzájárulás több támogatót is saját hozzájárulásra ösztönzött. A nem az IFAC-tól származó hozzájárulások célja, hogy kiváltsák, és ily módon csökkentsék az IFAC adott évre fizetett hozzájárulását. Ideális esetben az IFAC által a PIOB éves összkiadásához nyújtott finanszírozás aránya 50% alatt van.

2014-ben a PIOB költségei 1 502 850 EUR-t tettek ki. Az IFAC 874 540 EUR-t biztosított, ami a teljes összeg 58%-ának felel meg. Az Európai Bizottság 272 000 EUR-t nyújtott, ami a teljes összeg 18%-át teszi ki. Az ADAA (Abu Dzabi Elszámoltathatóságért Felelős Hatósága) 120 000 EUR-t biztosított, ami a teljes összeg 8%-át teszi ki. Az IOSCO 100 000 EUR-t biztosított, ami a teljes összeg 7%-ának felel meg. A BIS (Nemzetközi Fizetések Bankja) 55 000 EUR-t biztosított, ami a teljes összeg 4%-át teszi ki. A brit FRC (Pénzügyi Beszámolás Tanácsa) 40 000 EUR-t nyújtott, ami a teljes összeg 3%-át teszi ki. Az 5 478 EUR-nyi egyenleg a kamatbevételből származik.

A rendelet 9. cikkének (5) bekezdése úgy rendelkezik, hogy amennyiben egy adott évben az IFAC általi finanszírozás túllépi a PIOB teljes éves finanszírozásának kétharmadát, a Bizottság javaslatot terjeszt elő az adott évre vonatkozó éves hozzájárulásának 300 000 EUR-ra történő korlátozásáról. 2014-ben erre nem került sor, mivel (i) az IFAC hozzájárulása nem érte el a PIOB teljes éves finanszírozásának kétharmadát, (ii) a Bizottság hozzájárulása pedig nem érte el a 300 000 EUR-t (272 000 EUR-t tett ki). Így mivel az IFAC által nyújtott finanszírozás a rendeletben meghatározott kritikus küszöbérték alatt maradt, a Bizottságnak nem kell felülvizsgálnia a PIOB-nak nyújtott éves hozzájárulását.

5.Végkövetkeztetések

IFRS Alapítvány

2014-ben az IASB két jelentős standardot véglegesített, amelyek alapvető fontossággal bírnak a pénzügyi kimutatások felhasználói számára; e standardok: az IFRS 9 Pénzügyi instrumentumok és az IFRS 15 Vevői szerződésekből származó bevétel; továbbá egyéb fontos projekteknél is jelentős haladást ért el. Az IFRS 15 célja, hogy a társaságok számára teljesebb és aktuálisabb útmutatást nyújtson a bevételek elszámolásához. Miután az EFRAG a standardot pozitívan értékelte, a jóváhagyási folyamat jelenleg is zajlik. Az IFRS 9 Pénzügyi instrumentumok standardot illetően az EFRAG a jóváhagyásra vonatkozó pozitív szakvélemény-tervezetet adott ki 2015. május 4-én, amelyet várhatóan 2015 második félévében fog véglegesíteni.